**Nekustamā īpašuma Pulvera ielā 29, Liepājā, kadastra Nr. 1700 010 0303**

 **daļas nomas tiesību rakstiskas izsoles noteikumi**

*Identifikācijas numurs LSEZ IZS 2025/1*

1. **IZSOLES VISPĀRĪGIE NOTEIKUMI**
	1. Nomas tiesību izsoles noteikumi (turpmāk – izsoles noteikumi) nosaka kārtību, kādā tiek rīkota nomas tiesību izsole Liepājas speciālās ekonomiskās zonas pārvaldes (turpmāk – Pārvalde) valdījumā esošam nekustamam īpašumam Pulvera ielā 29, Liepājā (kadastra Nr.1700 010 0303), kas sastāv no zemesgabala daļām kopā 5397 m2 platībā un uz tām esošām sešām būvēm – “Administratīvā ēka”, kadastra apzīmējums 1700 010 0303 001, “Katlu māja”, kadastra apzīmējums 1700 010 0303 002, “Naftas saturošo notekūdeņu attīrīšanas ietaises”, kadastra apzīmējums 1700 010 0303 003, “Sūkņu māja”, kadastra apzīmējums 1700 010 0303 004, “Sadales stacija”, kadastra apzīmējums 1700 010 0303 005, “Pieņemšanas stacija”, kadastra apzīmējums 1700 010 0303 006 un Pārvaldei piederošām inženierbūvēm (inženiertehniskās ietaises, rezervuāri, utt.), kas nodrošina naftas notekūdeņu attīrīšanas iekārtas kompleksa funkciju izpildīšanu attīrīšanas iekārtām (turpmāk – Nomas objekts). Nomas objekta plāns noteikts saskaņā ar Noteikumu 1.pielikumu) un Nomas objektā ietilpstošo attīrīšanas iekārtu aprīkojuma saraksts noteikts Noteikumu 3.pielikumā.
	2. Iznomātājs – Liepājas speciālās ekonomiskās zonas pārvalde, vienotais reģistrācijas Nr.LV90000329402, Fēniksa iela 4, Liepāja, LV-3401.
	3. Izsoli organizē izsoles komisija, pamatojoties uz Pārvaldes pārvaldnieka izdotu rīkojumu (turpmāk – Komisija).
	4. Izsoles mērķis ir noteikt Nomas objekta nomnieku, kurš piedāvā saimnieciski visizdevīgāko piedāvājumu nomas tiesību nodibināšanai un apņemas visā Nomas līguma darbības laikā pieņemt Liepājas ostā ienākošo kuģu sanitāro maksu ietvaros nodotos atkritumus saskaņā ar Marpol I pielikumu un nodrošināt šo atkritumu attīrīšanu atbilstoši normatīvo aktu prasībām.
	5. Lai nodrošinātu Nomas objektā esošo attīrīšanas iekārtu funkcionēšanu, uzturēšanu un apkalpošanu, Pārvalde var Nomas objekta nomniekam piedāvāt pārņemt kvalificētu darbaspēku un attīrīšanas iekārtu biroja telpu aprīkojumu (mēbeles, biroja tehnika u.c.), noslēdzot atsevišķu līgumu.
	6. Nomas objekta paredzētais iznomāšanas veids – naftas notekūdeņu attīrīšanas iekārtu kompleksa izmantošana, atbilstoši izsniegtajai atļaujai A kategorijas piesārņojošai darbībai un Eiropas Parlamenta un Padomes 2019. gada 17. aprīļa Direktīvas (ES) 2019/883 par ostas atkritumu pieņemšanas iekārtām kuģu atkritumu nodošanai, Latvijas Republikas normatīvo aktu un Liepājas ostas atkritumu apsaimniekošanas plānā noteiktajām prasībām. Lai nomas objektā nomnieks uzsāktu citu komercdarbības veidu, nepieciešams iepriekš saņemt rakstisku atļauju no Pārvaldes.
	7. Īpašuma tiesības uz Nomas objektu nostiprinātas Latvijas valstij Satiksmes ministrijas personā Kurzemes rajona tiesas Liepājas pilsētas zemesgrāmatas nodalījumā Nr.100000041603, savukārt attīrīšanas iekārtas reģistrētas uz Pārvaldes vārda. Nomas objekts nav apgrūtināts.
	8. Piekļuve Nomas objektam iespējama no Pulvera ielas un, atsevišķi vienojoties par piestātnes izmantošanu (nomu), arī no Karostas kanāla puses (piestātne Nr.27). Detalizēta piekļuve Nomas objektam norādīta nomas līgumā, turpmāk – Nomas līgums (2.pielikums).
	9. Izsolē var piedalīties persona, kura izsoles noteikumos noteiktajā kārtībā un termiņā ir pieteikusies dalībai izsolē, atbilst izsoles dalībniekam izvirzītajām prasībām un iemaksājusi izsoles nodrošinājumu.
	10. Izsoles dalībnieks, kurš saskaņā ar izsoles noteikumiem ir piedāvājis saimnieciski visizdevīgāko piedāvājumu, iegūst tiesības saskaņā ar izsoles noteikumiem slēgt Nomas līgumu ar Pārvaldi.
	11. Nomas līgums tiek slēgts atbilstoši izsoles noteikumu 2.pielikumā pievienotajam Nomas līguma projektam.
	12. Nomas līgums tiek noslēgts uz 15 (piecpadsmit) gadiem.
	13. Izsoles dalībnieki ņem vērā, ka Objektā esošo attīrīšanas iekārtu tehniskais stāvoklis prasa ieguldījumus, lai tās pilnvērtīgi darbotos atbilstoši vides prasībām un Pārvaldes izsniegtajā A kategorijas piesārņojošās darbības atļaujas paredzētājā apjomā.
	14. Izsoles uzvarētājam, lai uzsāktu darbību Objektā ir pienākums normatīvajos aktos noteiktajā kārtībā pārņemt Atļauju. Objektā esošo attīrīšanas iekārtu darbību var uzsākt tikai pēc Atļaujas pārņemšanas (izmaiņu veikšanas Atļaujā, aizstājot esošo operatoru - Pārvaldi ar Izsoles uzvarētāju).
	15. Izsoles dalībniekiem ir pienākums iepazīties ar Nomas objekta un tajā ietilpstošo attīrīšanas iekārtu dokumentiem un veikt Nomas objekta apskati dabā, iepriekš piesakoties Kasparam Poņemeckim, telefons 26141920, e-pasts kaspars.ponemeckis@lsez.lv vai Maijai Uzoliņai, telefons 26469786, e-pasts maija.uzolina@lsez.lv .
	16. Gadījumā, ja Izsoles dalībnieks ir apsekojis objektu pirmās Objekta nomas tiesību izsoles ietvaros vai objektīvu iemeslu dēļ atsakās no Objekta apsekošanas, Izsoles pretendents kopā ar pieteikumu izsolei iesniedz apliecinājumu brīvā formā, ka izsoles dalībnieks ir apsekojis objektu pirmās Objekta nomas tiesību izsoles ietvaros vai Objekta stāvoklis tam ir zināms un to apmierina, un, ka Izsoles dalībnieks nākotnē atsakās celt pretenzijas par Objekta stāvokli.
	17. Nomas objektā esošā zemesgabala grunts sastāvs nav pētīts, ņemot vērā Nomas objekta izmantošanas mērķi, grunts sastāvā iespējams piesārņojums ar naftu saturošiem produktiem.
	18. Nomas objekts saskaņā ar Civilās aizsardzības un katastrofas pārvaldīšanas likumu (turpmāk – Likums) ir uzskatāms par paaugstinātas bīstamības objektu, un uz to attiecas Likuma prasības, tostarp, izstrādāt, saskaņot ar Valsts ugunsdzēsības un glābšanas dienestu un apstiprināt paaugstinātas bīstamības objekta civilās aizsardzības plānu. Izsoles dalībnieki piesakoties dalībai izsolē apliecina, ka ir iepazinušies ar Likuma prasībām, apņemas tās ievērot un ir ņēmušas tās vērā, iesniedzot pieteikumu dalībai izsolē.
2. **IZSOLES VEIDS, MAKSĀJUMI UN SAMAKSAS KĀRTĪBA**
	1. Izsoles veids – rakstiska izsole.
	2. Maksāšanas līdzekļi – 100% EUR.
	3. Nosacītās nomas maksas sākumcena (turpmāk – Sākumcena) ir EUR 2087 mēnesī, bez pievienotās vērības nodokļa.
	4. Izsoles nodrošinājums – 6000 EUR (seši tūkstoši *euro* un 00 centi) izsoles dalībniekam, līdz pieteikuma par piedalīšanos izsolē iesniegšanai, jāpārskaita Liepājas speciālās ekonomiskās zonas pārvaldei – vienotais reģistrācijas Nr. LV90000329402, AS “Swedbank”, konta Nr. LV12HABA0001407037000, ar atzīmi “Izsoles nodrošinājums par piedalīšanos nekustamā īpašuma Pulvera iela 29, Liepājā nomas tiesību rakstiskā izsolē”.
	5. Iznomātā Nomas objekta nomas maksa un pievienotās vērtības nodoklis tiek maksāts, pamatojoties uz Iznomātāja izrakstīto rēķinu. Samaksātais izsoles noteikumu 2.4. punktā norādītais izsoles nodrošinājums tiek atmaksāts izsoles dalībniekiem kredītiestādes kontā, kuras numurs norādīts norēķina rekvizītos 10 (desmit) darba dienu laikā pēc izsoles rezultātu publicēšanas.
	6. Papildus izsoles objekta nomas maksai un pievienotās vērtības nodoklim Nomas objekta nomniekam Pārvaldei jāmaksā arī zemes nomas maksu par Nomas objektu, kas ir EUR 0,71 (septiņdesmit viens cents) par 1 m2 mēnesī, un Liepājas valstspilsētas pašvaldībai nekustamā īpašuma nodokli.
	7. Visus citus nodokļus un nodevas, kas ir vai būs saistīti ar Nomas objekta vai izsoles dalībnieka (nomnieka) darbību Nomas objektā, izsoles dalībnieks (nomnieks) maksā patstāvīgi Latvijas Republikas normatīvajos aktos noteiktajā kārtībā un termiņos.

1. **IZSOLES DALĪBNIEKS**
	1. Par izsoles dalībnieku var kļūt jebkura juridiska persona vai personālsabiedrība, kura saskaņā ar Latvijas Republikā spēkā esošajiem normatīvajiem aktiem un izsoles noteikumiem var pretendēt uz Nomas objektu un noteiktajā termiņā ir izpildījusi izsoles noteikumu prasības un kurai uz izsoles dalībnieku reģistrācijas termiņa (4.2.punkts) pēdējo dienu nav Valsts ieņēmumu dienesta administrēto nodokļu (nodevu) parādu Latvijas Republikā vai valstī, kurā tas reģistrēts, tajā skaitā, valsts sociālās apdrošināšanas iemaksu parādi uz piedāvājumu iesniegšanas termiņa beidzamo dienu, kas kopsummā pārsniedz 150 EUR, kā arī nenokārtotas saistības pret Pārvaldi.
	2. Izsoles dalībniekam nedrīkst būt pasludināta maksātnespēja, uzsākts likvidācijas process, apturēta vai pārtraukta saimnieciskā darbība, vai uzsākta tiesvedība par darbības izbeigšanu, maksātnespēju vai bankrotu.
	3. Izsolē nevar piedalīties persona kuras valdes vai padomes loceklim, patiesā labuma guvējam, pārstāvēt tiesīgajai personai vai prokūristam, vai personai, kura pilnvarota pārstāvēt personu darbības, kas saistītas ar filiāli, vai personālsabiedrības biedriem, tās valdes vai padomes loceklim, patiesā labuma guvējam, ir noteiktas Latvijai saistošas starptautiskās vai nacionālās sankcijas (informācija atrodama Lursoft.lv) vai būtiskas finanšu un kapitāla tirgus interese ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
	4. Izsoles dalībniekam jāatbilst visiem šādiem kritērijiem:

3.4.1. Izsoles dalībniekam (vismaz vienam personālsabiedrības biedram) ir vismaz 3 (trīs) gadu darbības pieredze bīstamo atkritumu apsaimniekošanas jomā, ko apliecina Valsts vides dienesta izsniegta spēkā esoša atļauja;

3.4.2. Izsoles dalībnieks apliecina, ka iepriekšējo 3 (trīs) gadu (2022., 2023., 2024.) laikā ir sniedzis atkritumu apsaimniekošanas pakalpojumus (pieņemšana, uzglabāšana vai pārstrāde), kur naftu saturošu atkritumu apjoms ir vismaz 500 m3 gadā (personālsabiedrības gadījumā – vismaz viens personālsabiedrības biedrs);

3.4.3. Izsoles dalībnieka (vismaz vienam personālsabiedrības biedram) gada finanšu apgrozījumam 3 (trīs) auditēto un apstiprināto gada pārskatu gados (2021., 2022., 2023) un 2024. gada operatīviem finanšu rādītājiem, vidēji jābūt vismaz EUR 800 000 (astoņi simti tūkstoši euro un 00 centi).

3.4.4. Izsoles dalībnieka kopējās likviditātes koeficients iepriekšējos 3 (trīs) finanšu pārskatu gadu laikā ir vismaz “1,00” (bilances rindas “Apgrozāmie līdzekļi kopā” dalījums ar bilances rindu “Īstermiņa kreditori kopā” dod rezultātu, kas ir vienāds vai lielāks par “1,00”);

3.4.5. Izsoles dalībniekam ir laba reputācija un stabils finansiālais stāvoklis (Izsoles dalībnieks iesniedz atbilstības apliecinājumu (5.pielikums).

* 1. Izsoles dalībnieks iesniedzot pieteikumu dalībai izsolē (4.pielikums), vienlaikus iesniedz apliecinājumu, ka visā nomas līguma spēkā esamības laikā tiks nodrošināta nepārtraukta naftas notekūdeņu attīrīšanas kompleksa darbība (pieņemšana un pārstrādāšana), atbilstoši normatīvo aktu prasībām.
	2. Lai Komisija varētu pārliecināties, ka izsoles pretendents spēs īstenot 1.6.punktā noteikto Nomas objekta paredzēto iznomāšanas veidu, izsoles pretendentam jāiesniedz plānotās darbības apraksts, norādot sasniedzamos rādītājus un investīciju plānu.
	3. Izsoles dalībnieks iesniedzot pieteikumu dalībai izsolē, apliecina, ka ir iepazinies ar Nomas objekta dokumentiem un veicis Nomas objekta apskati dabā.
	4. Izsoles noteikumus var saņemt, lejupielādējot tos no mājaslapas <https://liepaja-sez.lv/lv/parvalde/izsoles-sludinajumi>, sadaļā “Izsoles un sludinājumi” vai iesniedzot rakstveida iesniegumu, nosūtot to uz e-pastu lsez@lsez.lv
1. **IZSOLES DALĪBNIEKU REĢISTRĒŠANA IZSOĻU DALĪBNIEKU REĢISTRĀ**
	1. Sludinājums par izsoli un izsoles noteikumi tiek publicēti Pārvaldes interneta tīmekļvietnē <https://liepaja-sez.lv/lv/parvalde/izsoles-sludinajumi>, sadaļā “Izsoles un sludinājumi” un Latvijas Republikas oficiālajā izdevumā “Latvijas Vēstnesis”.
	2. Izsoles dalībnieku reģistrācija notiek no 2025. gada 1.augusta plkst.08:00 līdz 2025. gada 29.augusta plkst.16.30.
	3. Pieteikuma izsolei dokumenti ir jāiesniedz slēgtā aizzīmogotā aploksnē, uz kuras izdarītas šādas atzīmes:
	4. Saņēmēja nosaukums;
	5. Iesniedzēja nosaukums;
	6. Adrese, kontakttālrunis, e-pasta adrese;
	7. Norāde “Nekustamā īpašuma Pulvera ielā 29, Liepājā, kadastra Nr. 1700 010 0303 nomas tiesību rakstiska izsole”, identifikācijas LSEZ IZS 2025/1.
	8. Izsoles dalībniekam personīgi vai ar pilnvarotas personas starpniecību ir jāiesniedz Liepājas speciālās ekonomiskās zonas pārvaldē, Fēniksa ielā 4, Liepājā, sludinājumā par izsoli norādītajā izsoles dalībnieku pieteikšanās termiņā (Pārvaldes darba laikā no plkst.8:00-12.00 un no plkst.12:30-16:30), šādi pieteikuma dokumenti (slēgtā aizzīmogotā aploksnē):

4.4.1. Pieteikums dalībai Izsolē (sagatavo saskaņā ar 4.pielikumu);

4.4.2. pilnvarojums pārstāvēt juridisko personu un iesniegt pieteikumu dalībai izsolē, ja juridisko personu pārstāv persona, kurai nav pārstāvības tiesības;

* + 1. Izsoles noteikumu 3.4. – 3.7.punktā norādītie dokumenti un apliecinājumi.
	1. Pēc pieteikuma saņemšanas, pieteikuma dokumenti tiek reģistrēti pieteikumu saņemšanas reģistrā, atzīmējot pieteikuma iesniegšanas datumu un laiku.
	2. Iesniedzamie dokumenti noformējami saskaņā ar Dokumentu juridiskā spēka likumu, Ministru kabineta 2018. gada 4. septembra noteikumiem Nr.558 “Dokumentu izstrādāšanas un noformēšanas kārtība” un izsoles noteikumiem, pretējā gadījumā tie tiks uzskatīti par neiesniegtiem. Pieteikuma dokumentiem jābūt skaidri salasāmiem, lai izvairītos no jebkādiem pārpratumiem. Ja Komisijai nepieciešams pārliecināties par dokumenta oriģināla juridisko spēku vai dokumenta atvasinājuma (kopijas) pareizību, Komisija dokumentu salīdzināšanai var pieprasīt, lai tiek uzrādīts dokumenta oriģināls, kas atšķirības gadījumā būs noteicošais dokuments. Ja pastāvēs jebkāda veida pretrunas starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.
	3. Visi dokumenti iesniedzami latviešu valodā. Ja dokumenti ir citā valodā, tiem pievienojami notariāli apliecināti tulkojumi latviešu valodā. Normatīvajos tiesību aktos noteiktajos gadījumos ārvalstīs izdotajiem publiskajiem dokumentiem, tajā skaitā ārvalstīs notariāli apliecinātām dokumentu kopijām vai ārvalsts izdevējas iestādes apliecinātām dokumentu kopijām, jābūt legalizētām.
	4. Iesniedzot pieteikumu izsolei, Pretendents norāda piedāvāto nomas maksu un piedāvāto maksu par 1m3 no kuģiem pieņemto naftas saturošo atkritumu pieņemšanu un attīrīšanu.
	5. Visi pēc Nolikuma 4.2. punktā minētā termiņa saņemtie pieteikumi, netiks pieņemti un virzīti dalībai izsolē, un tiks atdoti (nosūtīti) atpakaļ iesniedzējam.
	6. Izsoles dalībnieks ir atbildīgs par iesniegto dokumentu un tajos uzrādīto ziņu patiesumu. Pārvalde neatbild par sekām, kas rodas, ja atklājas, ka uzrādītās ziņas bijušas nepatiesas. Pārvaldei iesniegtie dokumenti izsoles dalībniekiem atpakaļ netiek izsniegti.
	7. Ja izsoles dalībnieks neatbilst Nolikuma 2.4., 3.1. – 3.7. punkta nosacījumiem vai Pieteikums par dalību izsolē nav atbilstošs izsoles noteikumu 4. nodaļai, Komisija pieņem lēmumu par izsoles dalībnieka izslēgšanu.

1. **IZSOLES NORISE**
	1. Izsole ir rakstiska un izsoles dalībniekiem nav jāierodas uz pieteikumu atvēršanu.
	2. Komisija slēgtā sēdē veic saņemtos pieteikumu un tiem pievienoto dokumentu un to atbilstības Izsoles noteikumiem pārbaudi. Izsoles gaita tiek protokolēta.
	3. Pieteikumus atver to iesniegšanas secībā. Pēc pieteikuma atvēršanas Komisijas priekšsēdētājs nosauc un Komisijas sekretārs fiksē protokolā izsoles dalībnieku, pieteikuma iesniegšanas datumu un laiku, kā arī izsoles dalībnieka piedāvāto nomas maksas apmēru un piedāvāto maksu par 1m3 no kuģiem pieņemto naftas saturošo atkritumu pieņemšanu un attīrīšanu.
	4. Izsoles protokolā tiek norādīti visi izsoles dalībnieki, norādot katra dalībnieka iesniegto piedāvājumu, no tā izrietošās Summas atbilstoši izsoles noteikumu 5.5.punktam, sarindojot tās secībā, kādā būtu, jāpiedāvā slēgt nomas līgumu. Izsoles protokolu paraksta visi Komisijas locekļi.
	5. Par saimnieciski visizdevīgāko piedāvājumu tiek atzīts piedāvājums ar zemāko koeficientu (vērtējot ar precizitāti līdz 2 cipariem aiz komata). Koeficients tiek noteikts pēc šādas formulas:

**Koeficients = (AttM/NM) x 100**

*Kur – AttM – izsoles dalībnieka piedāvātā maksa par 1m3 sanitāro maksu ietvaros no kuģiem pieņemto naftas saturošo atkritumu pieņemšanu un attīrīšanu (bez PVN);*

*NM ir izsoles dalībnieka piedāvātā nomas maksa mēnesī, euro (bez PVN).*

* 1. Ja divi vai vairāki izsoles dalībnieki ir piedāvājuši vienādu saimnieciski visizdevīgāko piedāvājumu, noteicošais izvēles kritērijs tiks uzskatīts – augstākā nomas maksa, savukārt, ja arī vienādu nomas maksu piedāvājuši divi vai vairāki izsoles dalībnieki, tad noteicošais izvēles kritērijs tiks uzskatīts zemākā piedāvātā maksa par 1m3 sanitāro maksu ietvaros no kuģiem pieņemto naftas saturošo atkritumu pieņemšanu un attīrīšanu (bez PVN).
	2. Pēc dokumentu pārbaudes Komisija sagatavo izsoles protokola projektu, kuru virza apstiprināšanai Liepājas speciālās ekonomiskās zonas valdes sēdē lēmuma par izsoles rezultātiem pieņemšanai.
	3. Lēmumu par izsoles rezultātu apstiprināšanu pieņem Liepājas speciālās ekonomiskās zonas valde 2 (divu) mēnešu laikā pēc izsoles norises dienas.
	4. Lēmums par izsoles rezultātu apstiprināšanu tiek publicēts Pārvaldes tīmekļvietnē <https://liepaja-sez.lv/lv/parvalde/izsoles-sludinajumi>, sadaļā “Izsoles un sludinājumi” un Latvijas Republikas oficiālajā izdevumā “Latvijas Vēstnesis”.
1. **LĪGUMA SLĒGŠANAS KĀRTĪBA**
	1. Pēc izsoles rezultātu apstiprināšanas Pārvalde uzaicina izsoles uzvarētāju parakstīt līgumu par Nomas objekta nomu.
	2. Izsoles uzvarētājam 20 (divdesmit) darba dienu laikā pēc paziņojuma saņemšanas jānoslēdz līgums par Nomas objekta nomu ar Pārvaldi saskaņā ar Noteikumu 2.pielikumu.
	3. Nomas līgums stājas spēkā nākamajā dienā pēc Valsts vides dienesta lēmuma par izmaiņu veikšanu A kategorijas atļaujā, mainot operatoru no Pārvaldes un Izsoles uzvarētāju, pieņemšanas un tiek noslēgts uz 15 (piecpadsmit) gadiem.
	4. Līdz Nomas līguma spēkā stāšanās dienai Pārvalde turpina lietot Objektu naftas notekūdeņu attīrīšanas iekārtu kompleksu, lai nodrošinātu nepārtrauktu Liepājas ostas sanitāro maksu ietvaros no kuģiem savākto Marpol I atkritumu pieņemšanu un attīrīšanu.
	5. Ja izsoles uzvarētājs šo noteikumu 6.2.punktā noteiktajā termiņā nav noslēdzis līgumu par Nomas objekta nomu, tas, zaudē tiesības uz nosolīto Nomas objektu. Izsoles nodrošinājums attiecīgajam dalībniekam netiek atmaksāts.
	6. Ja izsoles uzvarētājs 6.2.punktā noteiktajā laikā nav noslēdzis līgumu par Nomas objekta nomu, Pārvalde par to informē izsoles dalībnieku, kurš iesniedzis nākamo saimnieciski izdevīgāko piedāvājumu un šim izsoles dalībniekam ir tiesības 5 (piecu) darba dienu laikā no paziņojuma saņemšanas dienas paziņot Pārvaldei par vēlmi noslēgt Nomas objekta nomas līgumu par pieteikumā izsolei piedāvātajām summām.
2. **NENOTIKUŠĀS IZSOLES**
	1. Komisija pieņem lēmumu par izsoles atzīšanu par nenotikušu:

7.1.1. ja uz izsoli nav pieteicies vai nav apstiprināts neviens izsoles dalībnieks;

7.1.2. ja neviens izsoles dalībnieks, kurš nosolījis izsolāmo Nomas objektu, nav parakstījis izsolāmās nomas līgumu;

7.1.3. 6.6.punktā noteiktais izsoles dalībnieks no Nomas objekta nomas līguma noslēgšanas atsakās.

7.1.4. pastāv citi objektīvi iemesli izsoles atzīšanai par nenotikušu.

Pielikumā:

* 1.pielikums Nomas objekta plāns uz 1 (vienas) lpp;
* 2. pielikums Nomas līguma projekts uz 11 (vienpadsmit) lpp.;
* 3.pielikums Nomas objektā ietilpstošo attīrīšanas iekārtu aprīkojuma saraksts;
* 4. pielikums Pieteikums dalībai izsolē uz 2 (divām) lpp.;
* 5. pielikums Apliecinājums uz 1 (vienas) lpp.

Visi augstākminētie pielikumi ir neatņemama izsoles noteikumu sastāvdaļa.